Rũgano rwa 18: Jakubu Gũthiĩ Harani
Nĩ ũramenya andũ aya Jakubu araria nao nĩa? Aacemanirie nao gĩthima-inĩ, thutha wa gũthiĩ rũgendo rwa mĩthenya mĩingĩ. Nĩ kũrĩithia maarĩithagia ng’ondu cio. Nake Jakubu akĩmoria: ‘Mũrĩ akũ andũ aya?’
Magĩcokia, ‘Tũrĩ a Harani.’
Jakubu akĩũria, ‘Nĩmũngĩkorũo mũũĩ Labani?’
Makiuga, ‘Ĩĩ, nĩtũmũũĩ.’ ‘Rakeli, mwarĩ, nĩwe ũũrĩa ũroka na ng’ondu cia ithe.’ Nĩ ũrona Rakeli o hau haraihu agĩũka?
Rĩrĩa Jakubu onire Rakeli arĩ na ng’ondu cia mamawe Labani-rĩ, agĩthiĩ akĩgaragaria ihiga rĩthenge gĩthima-inĩ nĩguo ng’ondu inyue maĩ. Jakubu agĩkĩmumunya Rakeli na akĩmwĩra aarĩ ũ. Agĩcanjamũka mũno, agĩgĩteng’era mũciĩ na akĩĩra ithe Labani.
Labani nĩ aigũire wega mũno nĩgũkorũo nĩmangĩaikaranirie na Jakubu. Na rĩrĩa Jakubu oririe ahikie Rakeli, Labani nĩ aakenire. No ningĩ-rĩ, agĩkĩũria Jakubu amũtungatĩre mĩaka mũgwanja nĩ ũndũ wa Rakeli. Na tondũ nĩ endete Rakeli mũno-rĩ, Jakubu agĩgĩka o ũguo. No rĩrĩa gwakinyire hĩndĩ ya ũhiki-rĩ, nĩ ũũĩ ũrĩa gwatuĩkire?
Labani aaheire Jakubu Lea mwarĩ ũrĩa waarĩ mũkũrũ handũ ha Rakeli. Hĩndĩ ĩrĩa Jakubu eetĩkĩrire gũtungatĩra Labani mĩaka ĩngĩ mũgwanja-rĩ, agĩkĩmũhe Rakeli o nake atuĩke mũtumia wake. Mahinda-inĩ macio-rĩ, Ngai nĩ eetĩkĩrĩtie andũ makorũo marĩ na makĩria ya mũtumia ũmwe. No rĩu-rĩ, ta ũrĩa Biblia ĩrutanaga, mũndũ agĩrĩirũo akorũo arĩ na mũtumia o ũmwe tu.
Kĩambĩrĩria 29:1-30.
Ciũria
- Mũirĩtu ũyũ ũrona mbica-inĩ ĩno nũũ, na Jakubu aamwĩkĩire atĩa?
- Jakubu eetĩkĩrire gwĩka atĩa nĩ getha ahikie Rakeli?
- Labani eekire atĩa ihinda rĩa Jakubu rĩa kũhikia Rakeli rĩakinya?
- Jakubu eetĩkĩrire gwĩka atĩa nĩ getha Rakeli atuĩke mũtumia wake?
Ciũria ingĩ
- Thoma Kĩambĩrĩria 29:1-30.
O na gũtuĩka Labani nĩ aamũhenirie-rĩ, Jakubu onanirie ũthingu wake atĩa, na ũndũ ũyũ ũngĩtũruta atĩa? (Kĩam. 25:27; 29:26-28; Mat. 5:37)
Kĩonereria kĩa Jakubu gĩtuonagia atĩa ha ũhoro wa wendo wa ma na wa ũhinga? (Kĩam. 29:18, 20, 30; Rũĩm. 8:6)
Nĩ atumia arĩkũ ana maatuĩkire a nyũmba ya Jakubu na thutha-inĩ makĩmũciarĩra ciana? (Kĩam. 29:23, 24, 28, 29)
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn